FI Euroopan unionin virallinen lehti C 105/12

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2010/C 105/05

Tämä julkaiseminen antaa oikeuden vastustaa muutoshakemusta asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

Asetuksen 9 artiklassa tarkoitettu muutoshakemus

”LIMONE DI SORRENTO”

EY-N:o: IT-PGI-0105-0098-06.11.2007

SMM ( X ) SAN ( )

1. Eritelmän kohta (kohdat), jo(i)ta muutos koskee:

—  Tuotteen nimi —  Tuotteen kuvaus —  Maantieteellinen alue —  Alkuperätodisteet — Tuotantomenetelmä — Yhteys maantieteelliseen alkuperään — Merkinnät — Kansalliset vaatimukset — Muuta [täsmennettävä]

2. Muutoksen (muutosten) tyyppi:

— Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Tuotantomenetelmä:

— Voimassa olevan tuotantoeritelmän 4 artiklan 3 kohdassa olevaa Limone di Sorrenton viljelyssä käytettyjen tukirakenteiden kuvausta on muutettu siten, että vaikka ensisijaisesti käytetäänkin edelleen kastanjapuisia tukipylväitä, myös muusta puulajista ja/tai metalliseoksesta tehdyt pylväät sallitaan (koska tukirakenteen materiaali ei vaikuta tuotteeseen).

Koska voimassa olevan eritelmän sanamuodosta ei käy selkeästi ilmi, että Limone di Sorrenton perinteisen tuotantomenetelmän mukaan viljely tapahtuu joko katettujen tukirakenteiden alla tai muiden lajien kuin sitruunapuun varjostamana, on selkeyden vuoksi myös muutettu tietojen keskinäistä järjestystä.

— Eritelmän 4 artiklan 5 kohdassa ja 5 artiklan 4 kohdassa on muutettu sadonkorjuun alkamisajankohtaa. Viime vuosina maailmanlaajuisesti todetun ilmastonmuutoksen perusteella tuotteen kypsymisaikoja on muutettu ja ilmastonmuutoksen huomioon ottamiseksi sadonkorjuun alkamisajankohtaa on aikaistettu yhdellä kuukaudella aiemmasta helmikuun 1 päivästä tammikuun 1 päivään.

— Eritelmän 4 artiklan kolmanneksi viimeisessä kohdassa on muutettu sitruunoiden hehtaarikohtaisen tuotoksen enimmäismäärää. Suojatun maantieteellisen merkinnän hyväksymisen jälkeen Limone di Sorrenton tuotantopotentiaali on kasvanut perinteisten viljelymenetelmien kehittymisen, valvovan ryhmittymän valtuuttamien asiantuntijoiden avun ja muuttuneiden ilmasto-olosuhteiden seurauksena. Lisäksi kuihtuvien tai esimerkiksi Botryodiplodia ribis -taudinaiheuttajan saastuttamien puiden korvaaminen uusilla, nyttemmin jo täysin tuotantokykyisillä puilla, ja paluu orgaaniseen lannoitukseen mahdollistavat nykyisin huomattavasti suuremman vuotuisen keskituotannon puuta kohti ilman että tuotteen laatuominaisuudet muuttuvat.

Sen vuoksi tuotantoeritelmässä on muutettu hehtaarikohtaisen tuotoksen enimmäismäärää nykyisten tuotantomahdollisuuksien perusteella korottamalla se 35:stä 45 tonniin.

— Eritelmän 6 artiklan viimeisessä kohdassa on tarkistettu sitruunoiden mehutuotosta alentamalla se 30:stä 25 %:iin. Valvomalla tuotantoerien mehutuotosta koneellisen puristamisen aikana, säätämällä puristuspaine sellaiseksi, että voidaan rajoittaa kiinteän aineksen osuutta ja siten vähentää sameutta, on toisinaan saavutettu tuotos, joka on alle 30 % mutta kuitenkin yli 25 %. Tämän havainnon perusteella on katsottu tarpeelliseksi päivittää voimassa olevan eritelmän tiedot.

3.2 Yhteys maantieteelliseen alkuperään:

— Muutoksen tarkoituksena on muotoilla uudelleen Euroopan yhteisöjen virallisessa lehdessä (EUVL C 77, 17.3.2000, s. 5.) julkaistun eritelmän 4.6 kohta.

Uusi muotoilu koskee yhtäältä eräiden sellaisten tietojen lisäämistä, jotka kertovat Limone di Sorrenton pitkästä historiasta Sorrenton niemimaalla ja sen viljelyn merkityksestä paikalliselle väestölle, ja toisaalta pergoloiden rakentamiseen käytettäviä puulajeja koskevien viittausten poistamista.

Viittaus kastanjapuuhun pergoloiden rakentamiseen käytettävänä materiaalina on poistettu siitä loogisesta syystä, että tuotantomenetelmää koskevassa muutoshakemuksessa halutaan sallia pergoloiden tukipylväiden rakentamisessa myös muiden materiaalien kuin kastanjapuun käyttö. Muutosta perustellaan sillä, että alueen maisemalle on 1800-luvulta lähtien ollut ominaista sitruunapuiden viljely pergoloissa tai muiden korkeampien puiden varjostamina; näin sitruunapuut ovat suojassa talven myrskyiltä.

Viittaus kastanjapuisiin pylväisiin vaikuttaa pelkästään Limone di Sorrenton viljelymenetelmään liittyvältä historiallis-tekniseltä yksityiskohdalta, jolla ei ole merkitystä tuotteen ja ympäristön väliseen yhteyteen. Tältä osin on aiheellista korostaa, että alueen viljelijät ovat työllään muovanneet paikallista maisemaa. Omalla osaamisellaan he ovat pystyneet rakentamaan kunkin aikakauden parhaita materiaaleja käyttäen asianmukaiset rakenteet sitruunaviljelmien suojaamiseksi ja hedelmien moitteettoman kypsymisen varmistamiseksi. Kastanjapuu valittiin yksinomaan teknisten ominaisuuksiensa vuoksi, koska se oli huomattavasti kovempaa, helpommin työstettävää ja kestävämpää kuin leppä ja soveltui siksi paremmin pergoloiden tukipylväiksi. Edellä mainitun perusteella ympäristön ja Limone di Sorrenton välinen yhteys liittyy pergoloihin, jotka perinteisesti kuuluvat erottamattomana osana viljelymenetelmään suojaamalla hedelmiä ja varmistamalla niiden porrastetun kypsymisen. Näin ollen viittauksia pylväiden rakentamisessa käytettyyn puulajiin olisi pidettävä ainoastaan historiallisena yksityiskohtana, jolla ei ole merkitystä maantieteellisen alueen ja Limone di Sorrenton laadun välisen syy-yhteyden kannalta.

Näiden näkökohtien perusteella voidaan katsoa, että yhtenäisen asiakirjan 5.3 kohtaan ehdotettu uusi muotoilu vastaa nimityksen rekisteröinnin alkuperäisiä edellytyksiä.

3.3 Merkinnät:

— Eritelmän 7 artiklan ensimmäistä kohtaa on täydennetty tuotteen markkinoille saattamisen osalta. Voimassa olevassa tuotantoeritelmässä viitataan ainoastaan tuotteen pitämiseen kaupan ”kovasta materiaalista tehdyissä pakkauksissa”, vaikka yleisenä käytäntönä on nykyisin erityisesti hedelmien ja vihannesten saattaminen markkinoille irtotavarana.

Mahdollisuus pitää Limone di Sorrentoa kaupan myös irtotavarana edellyttää tuotteen merkintää koskevia määräyksiä, jotta tuote on aina helposti kuluttajan tunnistettavissa ja vaivattomasti jäljitettävissä. Sen vuoksi eritelmän muutetussa toisinnossa määrätään, että pidettäessä kaupan SMM-tuotetta ”Limone di Sorrento” irtotavarana 80 %:ssa tuotteista on oltava etiketti.

— Kun on kyse jalostetuista tuotteista, 7 artiklasta on poistettava viittaus ainesosiin, jotta kyseinen kohta olisi merkitykseltään oikea eikä johtaisi virheellisiin tulkintoihin. Eritelmässä viitataan suojatun nimityksen käyttöön jalostettujen tuotteiden etiketissä eikä – kuten aikaisemman eritelmän sanamuodosta saattaisi virheellisesti ymmärtää – Limone di Sorrenton mainitsemiseen jalostetun tuotteen ainesosien luettelossa.

Voimassa olevassa eritelmässä oleva viittaus ainesosiin johtuu silkasta virheestä asiakirjan muotoilussa, sillä saman artiklan seuraavassa kohdassa mainitaan perustellusti ”SMM-tuotteen ’Limone di Sorrento’ moitteeton käyttö valmistetuissa ja/tai jalostetuissa tuotteissa”.

— Eritelmän 7 artiklan toiseksi viimeisestä kohdasta olevista SMM-tuotteen ”Limone di Sorrento” etikettiin lisättävistä maininnoista on poistettu ilmaisu ”ryhmittymät” (consorzi), koska maantieteellisten merkintöjen valvonnasta vastaavassa kansallisessa lainsäädännössä ja erityisesti 21 päivänä joulukuuta 1999 annetussa laissa N:o 526/1999 säädetään, että kullekin nimitykselle voidaan hyväksyä ainoastaan yksi valvova ryhmittymä. Koska on jo olemassa nimityksen ”Limone di Sorrento” valvonnasta vastaava edellä mainitun lain mukaisesti hyväksytty ryhmittymä, muiden ryhmittymien mainitseminen etiketissä olisi kansallisen lainsäädännön perusteella selvästikin epäasianmukaista.

— Edelleen 7 artiklassa on oikaistu tuotteen graafisessa tunnuksessa ja sen kuvauksessa oleva termi ”Limoni” (sitruunoita) korvaamalla se 6 päivänä marraskuuta 2000 annetulla asetuksella (EY) N:o 2446/2000 rekisteröidyllä oikealla termillä ”Limone” (sitruuna). Kyseessä on sisältövirheen korjaaminen, koska monikkomuotoa ”Limoni di Sorrento” käytetään voimassa olevassa eritelmässä ainoastaan tunnuksen kuvauksen yhteydessä, kun taas muualla eritelmässä käytetään yksikössä olevaa oikeaa termiä ”Limone di Sorrento”.

3.4 Kansalliset vaatimukset:

— Voimassa olevan 4 artiklan toisesta ja viidennestä kohdasta on poistettu kaksi mainintaa, joiden nojalla annettiin ilman eri toimenpiteitä alueelle valtuudet muuttaa tuotantoeritelmää.

Erityisesti 4 artiklan toisesta kohdasta on poistettu maininta, jonka mukaan alueen teknisillä viranomaisilla on mahdollisuus hyväksyä muita kuin eritelmän mukaisia tuotantotapoja.

Saman artiklan viidennestä kohdasta puolestaan on poistettu maininta, jonka mukaan Campanian alueviranomaisilla on valtuudet sääolosuhteiden perusteella muuttaa asetuksella sitruunoiden sadonkorjuuajankohtaa.

Näiden mainintojen poistaminen voimassa olevasta eritelmästä oli tarpeellista, koska valtuudet muuttaa eritelmää annettiin niissä aiheettomasti Euroopan komission asemesta alueelle.

— Eritelmän 5 artiklan ensimmäistä kohtaa on muutettu ja saman artiklan toinen kohta on poistettu. Niissä annettiin aiheettomasti Campanian alueelle toimivaltuudet, jotka oikeasti kuuluvat valvontaelimelle. Sen vuoksi 5 artiklan ensimmäisessä kohdassa oleva viittaus Campanian alueen ylläpitämään ja päivittämään rekisteriin suoraan tämän artiklan (…) korvataan viittauksella valvontaelimen (ja tässä tapauksessa IS.ME.CERT:in) ylläpitämään luetteloon.

Saman periaatteen mukaisesti 5 artiklan kolmannessa kohdassa ja 7 artiklan 4 kohdassa termi ”rekisteri” on korvattu termillä ”luettelo”.

3.5 Muuta:

— Voimassa olevan eritelmän 8 artikla, jossa määrättiin nimityksen väärinkäytöstä lainsäädännössä säädetyistä seuraamuksista, on poistettu pleonastisena. On todellakin ilmeistä, että petoksiin syyllistyneitä rangaistaan lainsäädännön mukaisesti. Tässä tapauksessa asetuksen (ETY) N:o 2081/92 (nyk. asetus (EY) N:o 510/2006) mukaiset seuraamukset vahvistetaan asetuksessa N:o 297/2004.

Eritelmän muuttamista ehdottaa SMM-tuotetta valvova ryhmittymä (Consorzio di Tutela Limone di Sorrento I.G.P.), jonka toimipaikka on osoitteessa Via Domenico Caccioppoli 25, Vico Equense 80069 (NA) ja jolla on oikeutettu etu laissa nro 525/1999 tarkoitettuna hyväksyttynä ryhmittymänä. Sen ovat muodostaneet SMM-tuotteen ”Limone di Sorrento” tuottajat, joiden toimintaa valvontaelin valvoo.

YHTENÄINEN ASIAKIRJA

NEUVOSTON ASETUKSEN (EY) N:o 510/2006

”LIMONE DI SORRENTO”

EY-N:o: IT-PGI-0105-0098-06.11.2007

SMM ( X ) SAN ( )

1. Nimi:

Limone di Sorrento

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6. – Hedelmät, vihannekset ja viljat sellaisenaan ja jalostettuina

3.2 Kuvaus 1 kohdassa nimetystä tuotteesta:

Kulutukseen saatettaessa SMM-tuote ”Limone di Sorrento” on muodoltaan soikea, symmetrinen; sen kukkaperä on hieman esiintyöntyvä ja tyviosa keskimääräinen.

Hedelmä on keskikokoinen tai suurehko ja painaa vähintään 85 g. Alle 85 g painavia sitruunoita, joilla on muut tässä kohdassa mainitut ominaisuudet, voidaan käyttää jalostusteollisuudessa.

Sitruunan kanta on paksuudeltaan ja pituudeltaan keskimääräinen ja lujasti kiinnittynyt; kärki on näkyvä, mutta uurre ja emin vartalo puuttuvat. Emin vartalo on epäsäännöllinen, keskimittainen ja osittain kuoppainen.

Limone di Sorrenton kuori on sitruunankeltainen (yli 50 % pinnasta) ja paksuudeltaan keskimääräinen (pintakerros ja valkoinen osa); pintakerros sisältää runsaasti eteerisiä öljyjä ja on voimakasarominen ja -tuoksuinen; malto on väriltään oljenkeltaista, koostumukseltaan keskimääräistä ja happopitoista (vähintään 3,5 g/100 ml); mehu on väriltään oljenkeltaista ja sitä on runsaasti (tuotos vähintään 25 %).

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

—

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

SMM-tuote ”Limone di Sorrento” on saatettava kulutukseen irtotavarana, jolloin 80 %:iin hedelmistä kiinnitttävä tarraetiketti, tai tarjottava myyntiin asianmukaisissa, vetoisuudeltaan vähintään 0,5 kg:n ja enintään 15 kg:n kovissa pakkauksissa, jotka on valmistettu kasvikunnasta peräisin olevasta materiaalista, pahvista tai muusta kierrätettävästä materiaalista; pakkausmateriaalin on aina oltava yhteisön lainsäädännön mukainen.

SMM-tuotteen pakkauksiin kiinnitetyissä etiketeissä on oltava selkein ja luettavin, samankokoisin painokirjaimin seuraavat maininnat: ”Limone di Sorrento” ja ”Indicazione geografica protetta” (tai vastaava kirjainlyhenne I.G.P.), pakkaaja- tai tuottajayrityksen nimi, toiminimi ja osoite sekä pakkauksen sisältämä tosiasiallinen määrä voimassa olevien vaatimusten mukaisesti ilmaistuna.

Lisäksi etiketissä on oltava tuotteen erityiseen logoon yksiselitteisesti liittyvä taiteellisesti kuvattu graafinen tunnus, jota käytetään erottamattomasti suojatun maantieteellisen merkinnän kanssa. Tunnus muodostuu kolmesta sitruunasta, joissa on mukana myös lehtiä ja joista kaksi pienempää ovat hieman suuremman vieressä. Suuremmassa sitruunassa on kuvattuna näkymä Sorrenton rannikolta Punta Scutoloon. Maisema on vihreä (Pantone 360 CV), samoin lehdet (Pantone 362 CV), pienet sitruunat sekä suorakaide, jonka sisällä on teksti ”Limone di Sorrento”, ovat keltaisia (Pantone process yellow), meri on sininen (Pantone 284 CV) ja teksti ”Limone di Sorrento” musta.

Sitruunan jalostamisen seurauksena saatujen valmistettujen tuotteiden nimessä voidaan käyttää viittausta maantieteelliseen nimeen ”Sorrento” seuraavin edellytyksin:

— tuotteen valmistukseen käytetyt sitruunat ovat yksinomaan suojatulla maantieteellisellä merkinnällä ”Limone di Sorrento” varustettuja sitruunoita;

— SMM-suojatun Limone di Sorrenton käytetyn määrän ja siitä valmistetun tuotteen määrän välinen painotettu suhde ilmaistaan tarkasti;

— sitruunoiden käsittely ja/tai jalostus tapahtuu yksinomaan 4 kohdassa mainittujen kuntien alueella;

— SMM-suojatun Limone di Sorrenton käyttö osoitetaan kuitein ja virallisiin asiakirjoihin myöhemmin tehdyin merkinnöin, joista ilmenee, että sitruunat on ostettu luetteloon merkityiltä tuottajilta.

Suojatun SMM-tuotteen ”Limone di Sorrento” etikettiin ei saa lisätä muita määreitä eikä esimerkiksi adjektiiveja ”tipo”, ”gusto”, ”uso”, ”selezionato”, ”scelto” jne.

Viittaukset yritysten tilojen nimiin, toiminimiin ja yksityisiin tuotemerkkeihin ovat kuitenkin sallittuja, edellyttäen että ne eivät ole luonteeltaan mainostavia tai omiaan johtamaan kuluttajaa harhaan.

Tällaiset tiedot voidaan merkitä etikettiin kirjaimin, joiden korkeus ja leveys on enintään puolet suojatun maantieteellisen merkinnän kirjasinkoosta.

4. Maantieteellisen alueen tarkka rajaus:

SMM-suojatun Limone di Sorrenton tuotantoalue käsittää seuraavat kunnat: Vico Equense, Meta, Piano di Sorrento, Sant’Agnello, Sorrento, Massa Lubrense, Capri ja Anacapri.

5. Yhteys maantieteelliseen alkuperään:

5.1 Maantieteellisen alueen erityisyys:

Sorrenton niemimaa on Tyrrhenanmerelle työntyvä kapea maakaistale Napolinlahden ja Salernonlahden välissä. Idässä se rajoittuu Monte Faito e Sant’Angelon ylänköön, ja sen keskiosassa kulkee vuorijono, jonka korkeimpia kohtia ovat mm. Monte Comune ja Monte Vico Alvano.

Geologinen rakenne: Kalkkikivipitoisen peruskallion seassa esiintyy Sorrenton alueen harmaita tuffikerrostumia erityisesti Metan ja Sorrenton välisellä niin sanotulla Piano di Sorrenton tasangolla; paikoitellen (esim. Massa Lubrensessa ja Sorrentossa) esiintyy myös hiekkakiveä. Pinnassa esiintyy pääasiassa pyroklastisen (vulkaanisen) aineksen hajoamisesta syntyneitä kerrostumia; lapillikerrostumien ansiosta maa on hyvin vettä läpäisevää.

Vulkaanisen maaperän ansiosta maan kationinvaihtokyky on hyvä, minkä vuoksi siinä on runsaasti kivennäisaineita, kuten kaliumina, kalsiumia ja piitä, jotka mahdollistavat korkealaatuisen maataloustuotannon ja erityisesti tuotteiden korkean sokeripitoisuuden.

Ilmastollisesti alueelle on tyypillistä pääosin syksyyn ja kevääseen ajoittuva suhteellisen korkea sademäärä (n. 800 mm vuodessa). Näin ollen alue ei kärsi kuivuudesta, eikä sitrushedelmien viljely vaadi erityisemmin keinokastelua.

Talven alin lämpötila laskee vain harvoin nollan alapuolelle, ja merituulen vaikutuksen ansiosta kesälämpötilat jäävät yleensä alle 30 celsiusasteen.

5.2 Tuotteen erityisyys:

Limone di Sorrento kukkii lähes jatkuvasti: vuodessa on jopa viisi pääkukintaa, minkä seurauksena hedelmä on biologisilta ominaisuuksiltaan erittäin polymorfinen.

Hedelmien muoto, koko, kuoren paksuus, epikarpin ohuus ja siementen lukumäärä vaihtelee huomattavasti. Tämä monimuotoisuus johtuu eri kukinta-aikojen lisäksi kloonivalinnasta ja viljelyalueen erityisistä maaperä- ja ilmasto-olosuhteista.

Tämä ei kuitenkaan muuta Limone di Sorrenton tyypillisiä aistinvaraisia tai reologisia ominaisuuksia, joille on ominaista tasapainoinen suhde liukoisten sokerien ja orgaanisten happojen (sitruuna- ja omenahappo). Maaperässä runsaana esiintyvän kaliumin erittäin hyvän imeytymisen ansiosta kuoren öljyhuokosiin kerääntyy runsaasti eteerisiä öljyjä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Limone di Sorrenton vuosisatainen maine sekä tuotantoalueella että Italiassa ja muualla maailmassa on kiistaton; tuote on erottamaton osa Italian kulttuuria ja historiaa, ja viljely pergoloissa on luonteenomainen tekijä myös Sorrenton niemimaan maisemassa.

Sitrushedelmiä on viljelty Sorrenton niemimaalla jo ammoisina aikoina. Pompeijin arkeologisella alueella sijaitsevasta Casa del frutteto -rakennuksesta löydetyssä roomalaisajalta peräisin olevassa mosaiikissa (79 jKr.) on selvästi kuvattuna kaksi kaunista sitruunapuuta, joita on voitu verrata nykyisin Sorrenton alueella viljeltyyn sitruunalajikkeeseen, ja Sorrenton niemimaan 1700-luvun guassimaaluksissa on pähkinöiden, oliivien ja viiniköynnöksen ohella kuvattu myös sitruunoita ja appelsiineja. Jo tuohon aikaan sitruunoita alettiin viedä meritse myös merentakaisiin maihin.

Viljelyn intensiivinen kehittyminen alkoi 1800-luvulla, kun ainoastaan tällä alueella tavattavat pergolarakenteet otettiin käyttöön viljelmien suojaamiseksi.

Sorrenton sitruunaa alettiin 1800-luvulla viedä Euroopan maihin ja Amerikkaan poppelipuusta valmistetuissa laatikoissa (mistä on todisteena lukuisia myynti- ja kuljetusasiakirjoja kyseiseltä ajalta), ja se oli merkittävä tulonlähde, joka ansiosta voitiin tehdä huomattavia investointeja matkailualan kehittämiseksi.

Tuolloin perinteinen sorrentolainen sitruunatarha, jossa usein kasvoi myös appelsiinipuita, tuli osaksi Sorrenton kaupungin ja sen matkailumaineen imagoa. Jo 1700-luvulla Italiassa matkustellut Goethe ylisti Sorrentoa ”kaupunkina, jossa sitruunapuut kukkivat”.

Limone di Sorrenton myyntihinta markkinoilla on aina ollut muilta tuotantoalueilta peräisin olevia sitruunoita huomattavasti korkeampi, koska hedelmän arvo ja erityiset laatuominaisuudet on tunnustettu laajalti. Kuoren poikkeuksellisten aromaattisten ominaisuuksien vuoksi Sorrenton sitruunaa käytetään myös perinteisen limoncello-liköörin raaka-aineena.

SMM-suojatun Limone di Sorrenton erityislaatu johtuu alueelle ominaisista maaperä- ja ilmasto-olosuhteista, pergoloiden tai muiden, korkeampirunkoisten puiden suojassa tapahtuvasta viljelystä ja paikallisten viljelijöiden vuosisatojen ajan harjoittamasta kloonivalinnasta. Kaikkien näiden tekijöiden seurauksena on kehittynyt hedelmä, jonka kuori sisältää erittäin runsaasti eteerisiä öljyjä. Happojen ja sokerien välinen suhde mehussa on tasapainoinen, ja siitä johtuvien aistinvaraisten erityisominaisuuksien ansiosta sitä voidaan käyttää myös lisäämättä sokeria.

Viljelymenetelmien ja usein toistuvan kukinnan ansiosta nämä poikkeukselliset ominaisuudet pysyvät muuttumattomina koko sadonkorjuukauden ajan.

Eritelmän julkaisutiedot:

Hallitus on aloittanut kansallisen vastaväitemenettelyn julkaisemalla 6 päivänä huhtikuuta 2007 Italian tasavallan virallisen lehden numerossa 81 ehdotuksen suojatun maantieteellisen merkinnän ”Limone di Sorrento” hyväksymiseksi.

Eritelmän täydellinen teksti on saatavissa internet-osoitteessa

— joko seuraavan linkin kautta: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön http://www-sivuston etusivulle (http://www.politicheagricole.it) ja valitsemalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.